
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse på Unionens vegne af aftalen mellem Canada og Den Europæiske Union om overførsel og behandling af passagerlisteoplysninger
(08897/2024 – C10‑0125/2024 – 2024/0051(NLE))
(Godkendelse)
Europa-Parlamentet,
–	der henviser til Rådets udkast til afgørelse (08897/2024),
–	der henviser til udkastet til aftale mellem Canada og Den Europæiske Union om overførsel og behandling af passagerlisteoplysninger (08896/2024),
–	der henviser til den anmodning om godkendelse, som Rådet har forelagt, jf. artikel 16, stk. 2, artikel 87, stk. 2, litra a), og artikel 218, stk. 6, andet afsnit, litra a), nr. v), i traktaten om Den Europæiske Unions funktionsmåde,
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2025),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes og Canadas regeringer og parlamenter.

a. Baggrund
Denne godkendelsesprocedure vedrører udkastet til Rådets afgørelse om indgåelsen af aftalen mellem Canada og Den Europæiske Union om overførsel og behandling af passagerlisteoplysninger (PNR-oplysninger). 
Europa-Parlamentet anmodede EU-Domstolen om en udtalelse om den foregående PNR-aftale med Canada fra 2014 for så vidt angår dens forenelighed med EU-traktaterne og Den Europæiske Unions charter om grundlæggende rettigheder. Den 26. juli 2017 afgav Domstolen udtalelse 1/15, hvori den fastslog, at den påtænkte PNR-aftale mellem Canada og EU ikke kunne indgås i den foreliggende form, eftersom flere af bestemmelserne i aftalen var uforenelige med de grundlæggende rettigheder, som er anerkendt af EU. Efter afgivelsen af denne udtalelse indledte EU og Canada nye forhandlinger med henblik på at undertegne en ny aftale, som var i overensstemmelse med Domstolens krav.
Forhandlingerne om denne udgave af aftalen begyndte i 2018, og efter afslutningen af forhandlingerne i 2023 blev det endelige tekstudkast delt med Rådet og Europa-Parlamentet. Den 4. marts 2024 kom Kommissionen med to forslag til Rådets afgørelse om indgåelse og undertegnelse på Den Europæiske Unions vegne af en aftale mellem Canada og Den Europæiske Union om overførsel og behandling af passagerlisteoplysninger (PNR-oplysninger)
Den Europæiske Tilsynsførende for Databeskyttelse (EDPS) blev hørt og afgav den 29. april 2024 udtalelse 15/2024, hvori han konkluderede, at aftaleudkastet indeholder de nødvendige garantier, som gør det foreneligt med chartret om grundlæggende rettigheder, i overensstemmelse med Domstolens udtalelse 1/15. Udtalelsen indeholdt også en række henstillinger vedrørende gennemførelsen af denne aftale. 
b. Ordførerens holdning
Ordføreren mener, at indgåelsen af en international aftale, der fastlægger en klar retlig ramme for udveksling af PNR-oplysninger med Canada, er et vigtigt skridt fremad i EU's bestræbelser på at forebygge, opdage, efterforske og retsforfølge grov kriminalitet og terrorisme. 
Ordføreren vil også gerne anerkende det vigtige arbejde, som Europa-Parlamentet tidligere har udført, herunder dets tidligere ordfører for denne procedure, Sophie In 't Veld, med hensyn til at sikre, at denne aftale overholder EU's standarder ved at respektere traktaterne, EU's charter om grundlæggende rettigheder samt nylige afgørelser fra Domstolen.
Ifølge Europols seneste rapporter[footnoteRef:1] blev der udført i alt 120 terrorangreb i EU's medlemsstater alene i 2023, hvilket viser terrorismens omfang i EU i dag og behovet for at sikre, at de myndigheder, der har til opgave at bekæmpe denne svøbe, er udstyret med alle tilgængelige redskaber til at forhindre, at sådanne angreb finder sted. Indsamlingen og analysen af PNR-oplysninger kan give myndighederne vigtige elementer, der gør det muligt for dem at opdage mistænkelige rejsemønstre og finde frem til kriminelles og terroristers medskyldige og understøtte efterforskning og retsforfølgning af sager, hvor der er begået ulovlige handlinger. Ordføreren er overbevist om nødvendigheden af at muliggøre internationalt politisamarbejde og retligt samarbejde, og navnlig med Canada – en pålidelig international partner for EU, som vi stoler på. [1:  Europols rapport fra 2024 om situationen og tendenserne med hensyn til terrorisme (EU Terrorism Situation and Trend Report).] 

I erkendelse af, at behandlingen af passagerlisteoplysninger udgør et indgreb i passagerernes privatliv og datarettigheder, mener ordføreren, at denne begrænsede og strengt regulerede indgriben fra de retshåndhævende myndigheders side er nødvendig og forholdsmæssigt afpasset i lyset af den vigtige rolle, som international udveksling og analyse af PNR-oplysninger kan spille i bekæmpelsen af grov, tværnational kriminalitet og terrorisme. 
I lyset af EDPS' positive udtalelse og under hensyntagen til Domstolens dom fra 2022 om validering af Unionens retlige ramme for behandling af PNR-oplysninger er ordføreren blevet overbevist af målene med denne aftale og garantierne heri. Ordføreren er navnlig tilfreds med, at aftalen omfatter garantier vedrørende ikkeforskelsbehandling, datalagring og -sikkerhed, tilsyn, gennemsigtighed og information til passagerer, individuel adgang til og berigtigelse af PNR-oplysninger samt administrativ og retslig klageadgang. 
Ordføreren understreger, at han forventer, at denne aftale anvendes i nøje overensstemmelse med disse garantier, Domstolens retspraksis og henstillingerne fra EDPS. Ordføreren minder derfor Kommissionen om at være særligt opmærksom på disse aspekter samt på udøvelsen af registreredes rettigheder i forbindelse med de evalueringer, der er planlagt i aftalen. 
Ordføreren konkluderer, at indgåelsen af denne aftale er en positiv udvikling i bekæmpelsen af grov kriminalitet og terrorisme, samtidig med at de nødvendige begrænsninger og garantier opretholdes for at sikre overholdelsen af passagerernes grundlæggende rettigheder. 
Ordføreren henstiller på baggrund af ovenstående, at Parlamentet godkender udkastet til Rådets afgørelse.

